Keskkonnaameti peadirektor kinnitas 18. augustil 2015./2016. jahihooajaks metssigade küttimislimiidi võttes aluseks

1. KAURi riikliku seire aruannet (sh ühe vaatluspäeva kohta vaadeldud isendite arvu, küttimissoovi muutust, jahimeeste hinnangut arvukuse muutusele)
2. Seakatku tõttu hukkumist
3. 2015./2016. jahihooaja küttimise andmeid
4. Jahimeeste hinnangut arvukuse muutusele
5. Küttimissoovi muutust

2015. aasta kinnitatud küttimislimiit on 29 600 isendit, mis on 4691 isendi ehk 19% võrra suurem kui 2014./2015. jahiaastal kütitud loomade arv.

Keskkonnaamet tunnustab neid jahipiirkondi, kes juba eelmisel jahiaastal katku Eestisse jõudes pidasid intensiivsemat seajahti, kuid katku laialdase leviku tõttu ja selle olulise mõju tõttu põllumajandusele on vajalik intensiivse jahi jätkamine.

Peale peadirektori käskkirja kinnitamist toimunud jahindusnõukogudes ei saadud jahipiirkondade vahelises jaotuses kokkuleppele 9 maakonnas.

Nende osas kehtestab peadirektor oma käskkirjaga jahipiirkondade vahelise jaotuse võttes aluseks suvel toimunud jahindusnõukogudes kokkulepitud jahipiirkondade vahelise jaotuse proportsiooni. Valga maakonnas (kus jahipiirkondade vahelist küttimise jaotust nõukogus ei otsustatud) võeti aluseks jahipiirkondade küttimissoov.

**2015/2016 küttimise eesmärk on, et kevadel oleks sigade asustustihedus 3 isendit/1000 ha kohta.**

2015. aastal on see hinnanguliselt 5 isendit/1000 ha kohta ning 3 aasta pärast jõudma tasemeni 1,5 isendit/1000 ha kohta. Sellist taset tuleb mitmel aastal hoida, et tagada katku hääbumine looduses. Antud asustustiheduse juures hakkab viiruse nakatusvõimetuks muutumine toimuma kiiremini kui tema levik.

KÜSIMUSED ja VÄITED:

1. **Kas ja millal vaadatakse üle kehtestatud limiidid?**

KeA analüüsib jooksvalt küttimise kulgu ja hukkunud metssigade kohta laekunud teateid. Nii jahindusorganisatsioonid kui ka Keskkonnaamet võib teha ettepaneku jahindusnõukogule küttimise kohustuse muutmise arutamiseks. KeA peab mõistlikuks esimese analüüsi tegemist novembri keskpaigas, kui on laekunud esimesed ajujahi andmed.

Otsuste tegemiseks kasutatakse sisendit:

* Eesti jahimeeste seltsilt metssigade matmise info VTA-le ‒ iga kuu 10daks kuupäevaks.
* Jahipiirkondade poolt esitatud küttimise andmed Keskkonnaametile – iga kuu 10daks kuupäevaks.
* VTA-lt info surnuna leitud ning SAKi tunnustega jahiloata surmatud isendite info – iga kuu 10daks kuupäevaks.

1. **Kas limiidist mitte kinnipidamisel võetakse ära jahipiirkonna kasutusõigus?**

Nende jahipiirkonna kasutajate jaoks, kes põllumeeste raskest olukorrast aru saavad ja käskkirja täitmist tõsiselt võtavad, seda ohtu ei ole.

Lõplikud otsused, kas üldisest eesmärgist ‒ vähendada sigade arvukust ‒ on kinni peetud, tehakse peale jahihooaja lõppu ja sellele eelneb hinnangu andmine pädeva hindaja poolt.

Seatud eesmärkide mittetäitmise hindamisel vaadatakse järgmisi andmeid:

* Kui palju loomi on piirkonnas kütitud?
* Kui palju on piirkonnas maetud surnud isendeid?
* Kui palju on metssea kahjustusi?
* Metssea arvukust antud piirkonnas.

1. **Sead on katku tõttu otsas ja kedagi pole küttida.**

Arvestades metssigade Eesti asurkonna suurust, sigade sigimisdünaamikat, haiguse tänast kulgu ja EFSA poolt tehtud simulatsioone, on ülimalt ebatõenäoline, et sead on täiesti mingis piirkonnas 100% surnud. Tuleb arvestada, et mõned isendid jäävad haiguskandjateks, kuid ei sure. Toimub migratsioon piirkonda ja piirkonnast välja. Tõsiasi on, et väiksema asustustihendusega aladel nõuab küttimine suuremat panustamist.

Seisuga 11. september 2015 on katku tõttu surnud ning maetud metssigade arv ca 500. Euroopa Toiduohutuse Agentuuri (EFSA) hinnangul leitakse üles 10% surnud sigadest, sellest lähtuvalt võib katku tõttu olla hukkunud ca 4000‒5000 metssiga.

1. **Kuidas saadakse usaldusväärne arvukuse tulemus jahihooaja lõpuks?**

KAUR töötab praegu välja seiremetoodikat, mida kasutada paralleelselt käigus olevate seiremetoodikatega, et tagada võimalikult usaldusväärne arvukuse ülevaade jahihooaja lõpuks. Metoodika väljatöötamise tähtajaks lepiti kokku 1. november.

1. **Mis on metssigade lisasöötmine?**

Lisasöötmise keelamise eesmärk on aidata kaasa metssea arvukuse vähendamisele. Metssigade lisasöötmiseks loetakse sellise toidu metsa viimist, mida siga sööb ning mis aitab üle elada raskeid ilmastikuolusid, tõstab sigivust jmt ning mida ta söögikohast võimeline kätte saama. Kuna siga sööb kartulit ja õuna, tuleb tagada, et 1. oktoobrist neid metsa ei viida; või kui viiakse, siis tagatakse, et metssigadel ligipääs puudub. Nt heina metssead ei söö ning seda võib kitsedele, hirvedele metsa viia, samuti ei loeta soolakuid metssea lisasöötmiseks.

1. **Kas on vaja tagada küttimisstruktuurist kinnipidamine?**

Käskkirjaga sätestatud küttimisstruktuur on antud eesmärgiga tagada võimalikult kiiresti arvukuse langus. See on põhimõtteline erinevus praegu toimunud metssea populatsiooni majandamisega võrreldes ja jahipiirkonnad peavad tegema vastavad muudatused oma sisemistes kokkulepetes (a’la emise küttimine on karistatav). Küttimisstruktuurist kinnipidamise eest vastutab jahipiirkond. Juhul kui küttimisstruktuurist kinni ei peeta, ei ole arvukust kiires tempos võimalik langetada ning erakorraline olukord säilib Eestis pikemal perioodil ning põhjustab majanduslikku kahju nii jahimeestele endile kui ka põllumajandusele.

1. **EJS juhtis tähelepanu käskkirja kohatisele järsule stiilile.**

Iga konkreetse dokumendi stiil on tingitud selle dokumendi iseloomust. On suur erinevus, kas haldusorgan konkreetsel juhul näiteks vaid nõustab kodanikku või annab temale ka õigusi või kehtestab kohustusi. Esimesel juhul ei ole juba puhtalt praktilistel põhjustel võimalik ja tarbekas kehtestada väga põhjalikke suhtlusreegleid, seevastu teisel ja kolmandal juhul seaduses rangemad reeglid ette nähtud.

Praegusel juhul on käskkirja näol tegemist õigusaktiga, s.o dokumendiga, mille eesmärgiks on isikute tegevust siduvalt reguleerida, pannes neile kohustusi. Haldusmenetluse seadusest tulenevalt kehtib sellistele dokumentidele selguse, arusaadavuse ja üheselt mõistetavuse nõue: dokumendist peab selguma, milleks adressaati **kohustatakse**. Dokumendi kohustuslik iseloom tingibki mõnevõrra järsu stiili. Adressaatidele peab olema üheselt arusaadav, mida riik nende suhtes on otsustanud ning millised õigused ja kohustused sellest tulenevad (kellel on õigus millele, millistel tingimustel ja kes peab tegema mida, millise tähtaja jooksul).

Seejuures tuleb selguse põhimõtte tõttu õigusaktis (eriti resolutiivosas!) võimalikult täpselt järgida haldusakti aluseks oleva normi terminoloogiat, et ei tekiks kahtlust ega tõlgendamisvajadust. Muude mõistete ja sõnastuse kasutamine suurendab tarbetult vaidlusriski.